Document ID: 32008R0731

KOMISIJAS REGULA (EK) Nr. 731/2008
(2008. gada 28. jūlijs),
ar kuru atkāpjas no Regulas (EK) Nr. 1249/96 attiecībā uz papildu nodrošinājumu, kas pieprasāms, importējot augstas kvalitātes mīkstos kviešus
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 143. panta b) punktu saistībā ar tās 4. pantu,
tā kā:
(1)
Komisijas 1996. gada 28. jūnija Regulas (EK) Nr. 1249/96 par Padomes Regulas (EEK) Nr. 1766/92 piemērošanas noteikumiem (ievedmuitas nodokļi labības nozarē) (2) 5. panta 1. punkta pirmās daļas b) apakšpunktā ir paredzēts, ka, importējot augstas kvalitātes mīkstos kviešus, jāiemaksā īpašs nodrošinājums papildus tiem, kas noteikti Komisijas 2003. gada 28. jūlija Regulā (EK) Nr. 1342/2003 par īpašiem sīki izstrādātiem noteikumiem ievešanas un izvešanas atļauju sistēmas piemērošanai attiecībā uz labību un rīsiem (3). Šā papildu nodrošinājuma (95 euro par tonnu) noteikšanas pamatā ir atšķirīgā ievedmuita, kas ir spēkā dažādu kategoriju mīkstajiem kviešiem atkarībā no tā, vai tie ir augstas vai zemas un vidējas kvalitātes kvieši.
(2)
Ar Komisijas Regulu (EK) Nr. 608/2008 (4) atlika ievedmuitas piemērošanu noteiktu veidu labības importam 2008./2009. tirdzniecības gadā, kas noslēdzas 2009. gada 30. jūnijā, tomēr ļaujot šo piemērošanu atkal atjaunot pirms minētā datuma, ja tirgus apstākļi šādu rīcību attaisno.
(3)
Uz laiku atliekot ievedmuitas piemērošanu importam, kuru veic atbilstīgi importa licencēm, kas izdotas no 2008. gada 1. jūlija saskaņā ar Regulas (EK) Nr. 608/2008 2. pantu, pagaidām ir novērsti arī īpašie apstākļi, kuru dēļ bija jāparedz īpašs nodrošinājums papildus tiem, kas saistīti ar importa licenci. Ņemot vērā šos jaunos nosacījumus, kurus mīksto kviešu importam piemēro kopš Regulas (EK) Nr. 608/2008 spēkā stāšanās dienas, līdz ievedmuitas piemērošanas atsākšanai nav pamata piemērot Regulas (EK) Nr. 1249/96 5. panta 1. punkta otrajā daļā noteikto papildu nodrošinājumu (95 euro par tonnu).
(4)
Tāpēc jāatkāpjas no Regulas (EK) Nr. 1249/96 prasībām un, lai uzņēmējiem nebūtu jāmaksā papildu nodrošinājums, jāparedz šo regulu piemērot no tās pašas dienas, ar kuru atliek ievedmuitas piemērošanu, tas ir, no 2008. gada 1. jūlija.
(5)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 1249/96 5. panta 1. punkta b) apakšpunkta, tajā minēto papildu nodrošinājumu neprasa tik ilgi, kamēr saskaņā ar Regulu (EK) Nr. 608/2008 ir atlikta ievedmuitas piemērošana mīksto kviešu importam.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro no 2008. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 28. jūlijā

Labels: 3
11
15
17